Miltiades was die 32ste pous van die Rooms-Katolieke Kerk. Pous Miltiades was 'n boorling van Noord-Afrika. Op 2 Julie 310 of 311 volg hy Pous Eusebius op en regeer tot sy dood op 10 Januarie of 11 Januarie 314. Hy word opgevolg deur Pous Silvester I. Die naam Miltiades word ook gespel ‘Miltiadea’, ‘Meltiades’, ‘Melciades’, ‘Miltides’ of ‘Melchiades’ en beteken ‘die koninklike’. Miltiades word pous na 'n kort sedis vacatio wat gevolg het op die dood van Pous Eusebius in ballingskap op Sisilië. Aan die begin van sy pontifikaat word die Edik van Milaan geteken deur keisers Galerius, Licinus en Konstantyn wat 'n einde maak aan die Christenvervolgings, behalwe in die Ooste waar Maximus Daia regeer het. Twee Romeinse diakens, Strato en Cassianus, is aangesê om die Kerk se eiendom terug te kry. Miltiades het die stoflike oorskot van sy voorganger Pous Eusebius uit Sisilië laat bring en dit in die Callixtus katakombe herbegrawe. Na die oorwinning van keiser Konstantyn by die Milviaanse brug op 27 Oktober 312 skenk die keiser die Lateraanse Paleis aan die pous.